Stampa t-test tal-qari ... L-Erbatax-il Ġimgħa taż-Żmien ta' Matul is-Sena Il-Ħamis Daret għalija qalbi, tqanqlet bil-bosta ħnienti. Ħos 11, 1-4.8ċ-9 Qari mill-Ktieb tal-Profeta Ħosegħa Dan jgħid il-Mulej: Meta kien tfajjel Iżrael ħabbejtu, u mill-Eġittu sejjaħt lil ibni. Imma aktar ma sejjaħtilhom, aktar tbiegħdu minni; offrew sagrifiċċji lil Bagħalim, u baħħru quddiem l-idoli. Kont jien li 'l Efrajm għallimtu jimxi, erfajthom fuq dirgħajja, iżd'huma m'għarfux kemm kont ħadt ħsiebhom! Bi ħbula ta' bnedmin jien ġbidthom, b'rabtiet ta' mħabba; u kont għalihom bħal min jerfa' tarbija ma' ħaddejh, u lejha mmil nitmagħha. Daret għalija qalbi, tqanqlet bil-bosta ħnienti. Le, ma nħaddimx il-korla mħeġġa tiegħi; le, ma nerġax inġib fix-xejn 'l Efrajm, għax Alla jien, u mhux bniedem, jien f'nofsok il-Qaddis; jien ma niġix biex neqred". Il-Kelma tal-Mulej R/. Irroddu ħajr lil Alla Salm 79 (80), 2aċ u 3b.15-16 R/. (4b): Itfa' fuqna d-dija ta' wiċċek, u nkunu salvi O Ragħaj ta' Iżrael, agħti widen, int li qiegħed fuq il-kerubini, qajjem il-qawwa tiegħek, u ejja ħa ssalvana. R/. Erġa' ejja, Alla tal-eżerċti; ħares mis-sema, u ara, u żur 'il din id-dielja. Ħu ħsieb dak li ħawlet lemintek, ir-rimja li int kabbart għalik. R/. AKKLAMAZZJONI QABEL L-EVANĠELJU Iż-żmien huwa mitmum, indmu u emmnu fl-Evanġelju. EVANĠELJU B'xejn ħadtu, b'xejn agħtu. Qari mill-Evanġelju skont San Mattew F'dak iż-żmien, Ġesù qal lill-appostli tiegħu: "Intom u sejrin, xandru u għidu li s-Saltna tas-Smewwiet waslet. Fejqu l-morda, qajmu l-mejtin, fejqu l-lebbrużi, keċċu x-xjaten. B'xejn ħadtu, b'xejn agħtu. Tfittxux li jkollkom flus fuqkom, la tad-deheb, la tal-fidda u lanqas tar-ram; u la ħorġa għat-triq, la żewġ ilbiesi, la qrieq u lanqas ħatar, għax il-ħaddiem ħaqqu ħobżu. Fil-belt jew raħal fejn tidħlu, araw ikunx hemm min jixraqlu tmorru għandu, u ibqgħu f'daru sa ma titilqu minn hemm. Meta tidħlu f'dar, sellmu lin-nies tagħha, u jekk tkun dar li jixirqilha, ħa jiġi fuqha s-sliem tagħkom. Imma jekk tkun dar li ma jixirqilhiex, ħa jerġa' lura għandkom is-sliem tagħkom. Jekk imbagħad xi ħadd ma jilqagħkomx u ma jismax minn kliemkom, oħorġu 'l barra minn dik id-dar jew belt u farfru t-trab ta' saqajkom. Tassew, ngħidilkom, li jum il-ħaqq ikun eħfef għal Sodoma u Gomorra milli għal dik il-belt". Il-Kelma tal-Mulej R/. Tifħir lilek Kristu
Qari tal-Quddies tal-Ħamis tal-XIV-il ġimgħa matul is-Sena